b'\n_START_ARTICLE_\nCesarska zakladnica\n_START_PARAGRAPH_\nCesarska zakladnica, (nem\xc5\xa1ko Kaiserliche Schatzkammer), v pala\xc4\x8di Hofburg na Dunaju hrani dragocenosti in zaklade tako posvetnega kot verskega zna\xc4\x8daja, zbrane v ve\xc4\x8d kot tiso\xc4\x8dletju evropske zgodovine. _NEWLINE_Vhod v zakladnico je iz Schweizerfhofa (\xc5\xa0vicarskega dvori\xc5\xa1\xc4\x8da) najstarej\xc5\xa1ega dela pala\xc4\x8de, ki je bil v slogu renesanse prezidan za \xc4\x8dasa vladanja rimsko-nem\xc5\xa1kega cesarja Ferdinanda I. Habsbur\xc5\xa1kega._NEWLINE_Cesarska zakladnica je organizacijsko in strokovno povezana z dunajskim Umetnostnozgodovinskim muzejem (Kunsthistorisches Museum), danes v 21 sobanah hrani redke zaklade in dragocenosti, ki jih je v stoletjih zbrala in pridobila cesarska rodbina habsbur\xc5\xbeanov. _NEWLINE_Zbirka obsega tudi avstrijsko  cesarsko krono, kroglo in \xc5\xbeezlo, ter insignije vladarjev in cesarjev svetega rimskega cesarstva, vklju\xc4\x8dno s cesarsko krono svetega rimskega cesarstva._NEWLINE_Cesarska zakladnica je razdeljena na dve zbirki\xcb\x90 zbirko posvetnih dragocenosti in zbirko cerkvenih dragocenosti. Posvetna zbirka vklju\xc4\x8duje \xc5\xa1tevilne eksponate, vklju\xc4\x8dno z dragulji in dragimi kamni tudi tak\xc5\xa1nih velikosti, da jih niso mogli vklju\xc4\x8diti v cesarsko krono. Kot vsi zakladi zasebnega tipa ka\xc5\xbee zbirka politi\xc4\x8dno mo\xc4\x8d in bogastvo njenih lastnikov._NEWLINE_Zbirka dragocenosti verskega zna\xc4\x8daja obsega \xc5\xa1tevilne religiozne dragocenosti, cerkveno opremo in predmete, vklju\xc4\x8dno z relikvijami in eksponati, ki so bili v osebni lasti svetnikov.\n_START_SECTION_\nZgodovina\n_START_PARAGRAPH_\nCesarske zaklade je od leta 1556 urejal vsestranski Jacopo Strada, dvorni zgodovinar  cesarja Ferdinanda I. V osemnajstem stoletju je dala cesarica Marija Terezija habsbur\xc5\xa1ke zaklade preseliti na dana\xc5\xa1njo lokacijo, prikrivajo\xc4\x8d dejstvo, da je bil veliki del rodbinskih zakladov porabljen za financiranje vojne z rivalsko Prusijo._NEWLINE_Cesarske regalije so v zadnjih dneh Svetega rimskega cesarstva, okoli leta 1800, na Dunaj prispele iz N\xc3\xbcrnberga, kjer so jih hranili od leta 1424, predvsem da bi jih re\xc5\xa1ili pred napredujo\xc4\x8do vojsko francoskega cesarja Napoleona Bonaparteja. Po nacisti\xc4\x8dni priklju\xc4\x8ditvi Avstrije so zakladnico odpeljali nazaj na Bavarsko. Po koncu druge svetovne vojne je dragocenosti vrnila na Dunaj  ameri\xc5\xa1ka vojska. Razstave v zakladnici so bile v celoti prenovljene med leti 1983-1987._NEWLINE_Zakladnica je s svojimi eksponati vsebinsko lo\xc4\x8dena na dva dela, posvetnega in verskega zna\xc4\x8daja.\n_START_SECTION_\nPosvetna zbirka\n_START_PARAGRAPH_\nPosvetna zbirka obsega tudi cesarske zaklade, insignije in dragulje vladarjev Svetega rimskega cesarstva, vklju\xc4\x8dno s cesarsko krono, \xc5\xbeezlom in me\xc4\x8dem, ter avstrijske cesarske insignije, vklju\xc4\x8dujo\xc4\x8d osebno krono cesarja Rudolfa II. , s katero je bila razgla\xc5\xa1ena ustanovitev avstrijskega cesarstva leta 1804 in je postala avstrijska cesarska krona, cesarsko \xc5\xbeezlo in vladarsko jabolko, sveto kopje in cesarski me\xc4\x8d._NEWLINE_Tu so na ogled tudi cesarske insignije, ki jih uporabljal cesar Ferdinand I. Avstrijski, na kronanju za kralja Lombardije in Bene\xc4\x8dije leta 1835, pa tudi obla\xc4\x8dila in druge dragocenosti reda Sv. \xc5\xa0tefana , voja\xc5\xa1kega reda Marije Terezije in reda zlatega runa. Na ogled so tudi \xc5\xa1tevilni dragulji, vklju\xc4\x8dno z najve\xc4\x8djim smaragdom na svetu,  \xc5\xbeezlo in krogla kraljevine \xc4\x8ce\xc5\xa1ke, veliki zob enoroga, za katerega so verjeli, da je zob mitolo\xc5\xa1kega lete\xc4\x8dega  konja enoroga, ahatna skleda iz pozne antike, ter zbirka Napoleonica, z artefakti Napoleona II. in njegove matere Marije Luise, vojvodinje Parmske.\n_START_SECTION_\nVerska zbirka\n_START_PARAGRAPH_\nVerska zbirka cesarske zakladnice obsega \xc5\xa1tevilne predmete verskega zna\xc4\x8daja, med njimi dragocene ma\xc5\xa1ne pla\xc5\xa1\xc4\x8de, kelihe in  mon\xc5\xa1trance, vklju\xc4\x8dno z relikvijami in eksponati, ki so bili v osebni lasti svetnikov, pa tudi verske podobe in celo oltarje, ve\xc4\x8dinoma iz baro\xc4\x8dnega obdobja.'